Pentru prima oară în ultimii 25 de ani, Statele Unite s-au confruntat în acest an cu o epidemie de rujeolă. De vină, au spus unii comentatori, este mișcarea anti-vaccin care a câștigat teren în SUA în ultimii ani, susținută inclusiv de vedete din lumea politică, precum fosta guvernatoare a statului Alaska și candidată pentru funcția de vicepreședinte american, Sarah Palin.

Ministerul Sănătății lucrează la un proiect de lege potrivit căruia înscrierea copiilor în grădinițe și școli se va putea face doar după prezentarea de către părinți a dovezii vaccinării copilului cu vaccinurile împotriva difteriei, tetanosului, hepatitei B, pertussis, poliomielitei, rujeolei, oreionului, rubeolei și tuberculozei. Dacă la momentul înscrierii într-un ciclu de învățământ copiii nu sunt vaccinați. părinții vor avea la dispoziție un an pentru a rezolva această problemă, în caz contrar școala putând refuza înscrierea. Vor exista și excepții, în cazul copiilor „care fac dovada contraindicațiilor medicale definitive pentru anumite vaccinări”.

„Dacă la înscrierea la grădinita/școală părintele nu va putea prezenta dovada vaccinarii complete, atunci va trebui să aducă de la Comisia Județeană de Vaccinare un document în care să fie precizate clar datele de recuperare în urmatorul an a vaccinării cu vaccinurile care previn bolile mai sus. Dacă nici după un an vaccinarea nu va fi completă, grădinița/școala nu-l mai poate înscrie pe copil, iar directorul grădiniței/școlii are obligația prin lege de a aduce cazul în atenția comisiei județene de vaccinare”,se arată în proiect.